सुकुमार बिस्वास कऊनो आन नरियर बेंचेइय्या कस नो हे.संगीत ऊपर ओकर मया साफ झलकथे, मंय खाये बगैर रहे सकथों, फेर गाये बगैर नई, वो ह तब ले घलो गावत रइथे जब वो ह पियासे लेवाल मन बर नरियर काटत रहिथे.शांतिपुर के लंकापारा इलाका अऊ तीर- तखार मं वोला ' दाबदादु' ( नरियर वाले बबा) के नांव ले जाने जाथे.वो अपन टोली ( रिक्शा) ला चलावत एक जगा ले दूसर जगा मं जावत रहिथे.ओकर गाना सुनके लोगन मन ला वो इलाका मं आय के पता चलथे." अइसने लोगन मन हवंय जेन मन नरियर नई बिसोंय फेर कुछेक बखत ठाढ़ होके मोर गाना ला सुनथें.वो मन ला बिसोय नई परे.मोला जियादी बिक्री के आस घलो नई ये.मंय अतके मं खुस हवं," वो ह लेवेइय्या मन ला देवत बात करत कहिथे.सुकुमार के जनम बांग्लादेश के कुश्तिया जिला मं होय रहिस, जिहां ओकर ददा गुजर बसर सेती मछरी धरत रहिस, अऊ जेन सीजन मं मछरी धरे नई सकत रहिस तब वो ह रोजी मजूरी करत रहिस.जब बांग्लादेश ( तब पूर्वी पाकिस्तान के नांव ले जाने जावत रहिस) मं 1971 के लड़ई सुरु होईस त बनेच अकन लोगन मं भारत मं सरन लीन.सुकुमार घलो वो मन ले एक झिन रहिस.जब हमन ये देश मं आयेन त हमन सब्बो बर शरणार्थी रहेन.वो ह कहिथे," अधिकतर लोगन मन हमन ला दया भाव ले देखंय".जब वो ह भारत आय रहिस, त अपन संग सिरिफ एक ठन मछरी के जाल लाय सकत रहिस.बड़े होके सुकुमार ह कतको बेवसाय के काम करिस : रेल मं फेरी लगाय, नदिया मं डोंगा चलाय, रोजी मजूरी, बांसुरी अऊ दोतारा जइसने बाजा बनाय.फेर चाहे वो ह कुछु करे, वो ह कभू गाये ले बंद नई करिस.आज घलो वोला वो जम्मो गाना सुरता हवंय जेन ला वो ह बांग्लादेश के नदिया पर अऊ हरियर खेत मं सीखे रहिस.